Lars Løkke Rasmussen (V), 2002-12-04:
Det er en opfordring, jeg meget gerne følger ved at starte med at konstatere, at hovedintentionen, sådan som jeg forstår forslaget, nemlig at fremme integrationen også på de kommunale arbejdspladser, er regeringen naturligvis meget enig i.
Men regeringen finder, at det mål kan nås ad andre veje end ved, at kommunerne efter regler i styrelsesloven skal afgive redegørelser om spørgsmålet, og derfor kan regeringen ikke støtte forslaget fra SF.
Regeringen ønsker, at kommunerne skal have øget frihed til at forandre, til at udvikle og nytænke løsninger.
Derfor udsendte jeg i januar et såkaldt frihedsbrev til landets kommunalbestyrelser og bad bl.a. om forslag og ideer til initiativer, der kan føre til øget effektivitet og kvalitet i opgaveløsninger.
Jeg opfordrede til, at kommunalbestyrelser og amtsråd indsendte forslag om regelforenkling.
Mange kommuner har som tilbagemelding på frihedsbrevet peget på, at der er
for mange redegørelser, for mange indberetninger, som kommunerne skal udarbejde, og der tvivles på effekten og nytten af dem
Det er et område, kommunerne angiver, at de bruger
mange ressourcer på.
Det blev endvidere besluttet, at det forud for iværksættelsen af nye reguleringstiltag altid bør vurderes, om formålet kan nås inden for rammerne af gældende ret.
Regeringen og Kommunernes Landsforening er enige om, at alternativer til almindelige regulering, herunder brug af rådgivning, vejledning og dialog generelt bør overvejes. Det blev endvidere besluttet, at der skal iværksættes et udvalgsarbejde, som bl.a. skal vurdere nødvendigheden af eksisterende indberetninger og redegørelser til staten.
Det er således efter regeringens opfattelse ikke tiden til at pålægge kommunerne at skulle udarbejde endnu en redegørelse.
I sidste folketingssamling vedtog Folketinget en ændring af netop lov om kommunernes styrelse og lov om ligestilling mellem kvinder og mænd, hvor lovens hidtidige bestemmelser om udarbejdelse af serviceredegørelser og udliciteringsredegørelser blev ophævet.
I stedet blev der indført en pligt for kommunalbestyrelserne til i valgperiodens første år at udarbejde en servicestrategi for udvikling af kvaliteten og effektiviteten i den kommunale opgavevaretagelse.
Desuden skal kommunalbestyrelsen inden udgangen af tredje kvartal i det år, hvori valg til kommunalbestyrelse finder sted, afgive en redegørelse om, hvordan kommunalbestyrelsen følger op på servicestrategien.
Endvidere blev bestemmelserne om kommunale ligestillingsredegørelser flyttet til lov om ligestilling
mellem mænd og kvinder.
De kommunale ligestillingsredegørelser skal herefter indsendes direkte til ministeren for ligestilling inden den 1. september i de år, hvor redegørelserne udarbejdes.
Herved samledes lovgivningens bestemmelser om redegørelser for ligestilling ét sted.
Den lov, jeg her refererer til, træder i kraft ved årsskiftet.
Herved er der altså også gjort op med bestemmelserne i kommunalstyrelsesloven, der hvert andet år har krævet statusredegørelser fra kommunalbestyrelserne om udlicitering, ligestilling, service.
I stedet er redegørelserne om udlicitering og service erstattet med en mere fremadrettet form, der lægger op til dialog om kommunernes opgaveløsning.
Med regeringens indsats for at få flere i arbejde gennemføres en række initiativer, som vil gavne integrationen på det kommunale arbejdsmarked såvel som på det private.
Regeringen sætter fokus på en mere enkel og effektiv aktivering og introduktion til arbejdsmarkedet, hvor nøgleordene i indsatsen er vejledning, opkvalificering, virksomhedspraktik og løntilskud.
Inden for integrationspolitikken gennemføres endvidere en række ordninger, der særlig skal understøtte indsatsen over for indvandrere og flygtninge.
Herudover arbejder både regeringen og de kommunale parter for at fremme en moderne ledelses- og organisationstænkning, der drejer sig om at udnytte mangfoldigheden i samfundet som en ressource.
Et blandt flere formål med denne form for virksomhedspolitik er øget etnisk ligestilling.
Pointen er altså, at en effektiv integration på arbejdspladserne først og fremmest opnås i kraft af fornyet dynamik på arbejdsmarkedet og i de private og offentlige virksomheder, ikke gennem et påbud om at skrive endnu en redegørelse.
De kan jo godt selv inden for den kommunale verden.
Allerede i dag har mange kommuner gjort en stor indsats for integration på egne arbejdspladser, og dertil kan vi glæde os over, at de kommunale parter, KL og KTO, har iværksat en kampagne til fremme af mangfoldigheden på deres arbejdspladser.
I forbindelse med kampagnen, som blev sat i gang ved en konference den 25. november, har parterne udviklet et praktisk værktøj til at gennemføre mangfoldighedstanken i de enkelte kommuner og på de enkelte arbejdspladser.
Regeringen kan kun støtte dette initiativ, som falder godt i tråd med integrationspolitikken i øvrigt.
Vi deler altså målet, som det er udtrykt i forslaget her fra SF, men vi er ikke enige i, at de midler, der her foreslås bragt i anvendelse, er de rigtige til at fremme det mål.